Document ID: 32009R0781

KOMISIJAS REGULA (EK) Nr. 781/2009
(2009. gada 27. augusts),
ar ko groza Regulu (EK) Nr. 868/2008 par lauku saimniecības apgrozījuma pārskatu, kas izmantojams, lai noteiktu lauku saimniecību ieņēmumus un analizētu šo saimniecību saimniecisko darbību
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1965. gada 15. jūnija Regulu Nr. 79/65/EEK, ar ko izveido tīklu grāmatvedības datu savākšanai par ienākumiem un saimniecisko darbību lauku saimniecībās Eiropas Ekonomikas kopienā (1), un īpaši tās 7. panta 3. punktu,
tā kā:
(1)
Komisijas Regula (EK) Nr. 868/2008 (2) nosaka saimniecības pārskatā norādāmos grāmatvedības datus.
(2)
Padomes 2009. gada 19. janvāra Regula (EK) Nr. 73/2009, ar ko paredz kopējus noteikumus tiešā atbalsta shēmām saskaņā ar kopējo lauksaimniecības politiku un izveido dažas atbalsta shēmas lauksaimniekiem, kā arī groza Regulas (EK) Nr. 1290/2005, (EK) Nr. 247/2006, (EK) Nr. 378/2007 un atceļ Regulu (EK) Nr. 1782/2003 (3), maina subsīdiju izmaksas veidu lauksaimniekiem. Šīs izmaiņas ir jāņem vērā saimniecības pārskatā, lai varētu pienācīgi uzraudzīt lauksaimniecības ienākumu attīstību un nodrošināt pietiekamu pamatu lauku saimniecību saimnieciskās darbības analīzei.
(3)
Komisijas 2008. gada 8. decembra Regula (EK) Nr. 1242/2008 par Kopienas klasifikācijas izveidi lauku saimniecībām (4) ieviesa klasifikācijas rādītāju, kas atspoguļo citas tieši ar saimniecību saistītās ienākumus nesošās darbības (OGA). Šis klasifikācijas rādītājs jāiekļauj saimniecības pārskatā.
(4)
Eiropas Parlamenta un Padomes 2008. gada 19. novembra Regula (EK) Nr. 1166/2008, kas attiecas uz lauku saimniecību struktūras apsekojumiem un lauksaimnieciskās ražošanas metožu apsekojumu un ar ko atceļ Padomes Regulu (EEK) Nr. 571/88 (5), maina veidu, kā lauku saimniecību struktūras apsekojumā reģistrē Ziemassvētku eglītes. Lai būtu atbilstība ar lauku saimniecības struktūras apsekojumu, ieraksti par Ziemassvētku eglītēm saimniecības pārskatā būtu jākoriģē.
(5)
Pašreizējā saimniecības pārskata formā nav paredzēts norādīt, ka lielākā daļa no saimniecības zemkopības platības neatrodas struktūrfondu apgabalā. Lai instrukcijas padarītu skaidrākas, būtu jāparedz iespēja norādīt, ka saimniecības neatrodas Padomes 2006. gada 11. jūlija Regulas (EK) Nr. 1083/2006, ar ko paredz vispārīgus noteikumus par Eiropas Reģionālās attīstības fondu, Eiropas Sociālo fondu un Kohēzijas fondu un atceļ Regulu (EK) Nr. 1260/1999 (6), 5., 6. vai 8. pantā norādītajā apgabalā.
(6)
Pašreizējā saimniecības pārskata formā nav paredzēts norādīt, ka sēnes audzētas segtās platībās. Tā kā sēnes bieži tiek audzētas alās vai ēkās, saimniecības pārskatā jābūt iespējai norādīt, ka sēnes ir audzētas segtās platībās.
(7)
Tādēļ ir attiecīgi jāgroza Regula (EK) Nr. 868/2008.
(8)
Šajā regulā paredzētie pasākumi ir saskaņā ar Kopienas Saimniecību grāmatvedības datu tīkla komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 868/2008 I un II pielikumu groza saskaņā ar šīs regulas pielikumu.
2. pants
Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
To piemēro, sākot no 2010. pārskata gada.
Šī regula uzliek saistības kopumā un ir tieši piemērojama visās dalībvalstīs.
Briselē, 2009. gada 27. augustā

Labels: 19
6